**Ministru kabineta noteikumu projekta “****Atbalsta programmas dzīvojamo ēku energoefektivitātes paaugstināšanai īstenošanas kārtība” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Atbalsta programmas dzīvojamo ēku energoefektivitātes paaugstināšanai īstenošanas kārtība” (turpmāk - projekts) mērķis ir noteikt kārtību, kādā tiek sniegts atbalsts dzīvojamās ēkas energoefektivitātes paaugstināšanai, vienlaikus nosakot kritērijus dzīvojamo ēku energoefektivitātes paaugstināšanai.  Noteikumu projekts stāsies spēkā pēc tā publicēšanas Latvijas Vēstnesī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts ir izstrādāts pamatojoties uz:   1. Attīstības finanšu institūcijas likuma 12. panta ceturto daļu, kas paredz, ka Ministru kabinets apstiprina programmas un nosaka to īstenošanas kārtību, finansējumu, atbalstāmo darbību un izmaksu attiecināmības nosacījumus, tai skaitā finansējumu Finanšu institūcijas izdevumu segšanai. 2. Energoefektivitātes likuma 7. pantu ar sesto daļu, kurā paredzēts deleģējums Ministru kabinetam noteikt 7.panta piektajā daļā minēto valsts atbalsta programmu īstenošanai plānoto darbību un izmaksu attiecināmības nosacījumus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd mājsaimniecību sektoram pieejams Eiropas Savienības fondu atbalsts energoefektivitātes paaugstināšanai 2014.-2020.gada plānošanas perioda ietvaros. Taču uz šo atbalstu var pretendēt tikai ēkas, kurās ir trīs vai vairāk dzīvokļu. Dzīvojamās ēkas ar mazāku dzīvokļu skaitu vai individuālās dzīvojamās ēkas ir bez atbalsta saņemšanas iespējām. Nacionālajā enerģētikas un klimata plānā 2021. – 2030. gadam ir norādīts, ka: “Līdz šim no valsts puses privātmājas un individuālie kompleksi ir atbalstīti minimālā apjomā. Tomēr, tā kā Latvijā vidēji privātmājas ir būtiski mazāk efektīvas kā daudzdzīvokļu dzīvojamās ēkas, tad ir nepieciešams periodā pēc 2021. gada sniegt arī atbalstu privātmājās veicamajiem energoefektivitātes paaugstināšanas pasākumiem, vienlaikus tiek piedāvāts noteikts obligātu nosacījumu ne-emisiju AER tehnoloģiju uzstādīšanai šajās ēkās energoefektivitātes paaugstināšanas pasākumu īstenošanas laikā.”.[[1]](#footnote-1) Papildus šajā plānā arī ir noteikts, ka viens no galvenajiem pasākumiem ēku energoefektivitātes uzlabošanas jomā būs nodrošināt privātmāju energoefektivitātes paaugstināšanu, līdz 2030. gadam nodrošinot energoefektivitātes paaugstināšanas pasākumu īstenošanu vismaz 5 000 privātmājās vai neliela skaita ēku kompleksos.[[2]](#footnote-2)  Lai nodrošinātu energoefektivitātes uzlabošanas pasākumu īstenošu privātmāju sektorā plānotajos apjomos sniedzot atbalstu vidēji 500 privātmājām gadā, Ekonomikas ministrija sadarbībā ar akciju sabiedrību “Attīstības finanšu institūcija Altum” (turpmāk – Altum) un Finanšu nozaru asociāciju ir izstrādājusi atbalsta programmu šim ēku sektoram, ņemot vērā, ka privātmāju īpašniekiem nav izpratnes un informācijas par ekonomiski pamatotiem energoefektivitātes pasākumiem un tie netiek veikti, īpašnieki nav pietiekami informēti par papildu investīciju finansēšanas iespējām un no banku puses nav īpašniekus interesējošs piedāvājums, tiem nav pietiekama līdzfinansējuma jaunu aizdevumu saņemšanai, kā arī atsevišķās Latvijas teritorijās privātmājām nav pietiekamas nodrošinājuma vērtības.  Projekts ir izstrādāts, lai:   1. novērstu nepilnības finansējuma pieejamībā privātmāju energoefektivitātes uzlabošanai; 2. ieviestu jaunu atbalsta programmu privātmāju energoefektivitātes uzlabošanai.   Atbalsta programma tiks īstenota atbilstoši Eiropas Komisijas 2015.gada 9.jūnija lēmumam Nr.SA.36904 (2014/N) “LHZB attīstības (programmu) daļa un Latvijas vienotās attīstības finanšu institūcijas izveide” 38.punkta c) apakšpunktam un Attīstības finanšu institūcijas likuma 2.panta 2.punkta c) apakšpunktam. Ievērojot iepriekš minētā lēmuma nosacījumus, sabiedrība “Altum” informēs Eiropas Komisiju par jaunas atbalsta programmas pārvaldīšanu.  **Programmas finansējums**  Projektā programmas ieviešanai paredzēts izmantot šādus finansējuma avotus:  1) valsts energoefektivitātes fonda finansējumu saskaņā ar Energoefektivitātes likuma 7. panta piektās daļas pirmo punktu šādā apmērā:  59 250 euro 2020. gadā aptuveno 50 privātmāju finansēšanai un 296 250 euro 2021. gadā aptuveno 250 ēku finansēšanai, kopsummā 355 500 euro, kas paredzēti programmas īstenošanas zaudējumu (paredzamo un neparedzamo) segšanai un Altum pārvaldības maksas segšanai.  2) kredītu garantiju un aizdevumu finanšu instrumentu nodrošināšanai pieejamais finansējums 2 milj. euro apmērā no Altum nenoslogotā rezerves kapitāla, kas izveidots no 2019.gada peļņas.  Atbilstoši Attīstības finanšu institūcijas likuma 13.panta trešajā daļā noteiktajam, Altum ir tiesības izmantot savus finanšu līdzekļus, apstiprināto programmu finansēšanai. Altum peļņa izmantojama atbilstoši Attīstības finanšu institūcijas likumā 15.panta trešās daļas 1.punktu.  **Atbalsta nosacījumi**  Altum garantiju kredītiestāde var piešķirt aizdevumiem, ievērojot šādus nosacījumus:   1. aizdevums tiek piešķirts fiziskai personai, kurai ir nostiprinātas īpašuma tiesības Zemesgrāmatā uz nekustamo īpašumu, kura sastāvā ir attiecīgā dzīvojamā ēka, kurā tiks īstenoti šo noteikumu 3.5. apakšpunktā noteiktie pasākumi 2. dzīvojamā māja atbilst vienai no šādām dzīvojamo māju klasifikācijām:    1. individuālā dzīvojamā māja;    2. dvīņu vai rindu māja;    3. atsevišķu divu dzīvokļu māja; 3. dzīvojamā māja ir nodota ekspluatācijā un veikts energoefektivitātes novērtējums; 4. aizdevums ir piešķirts dzīvojamās ēkas energoefektivitātes paaugstināšanai, t,sk. ietverot šādus pasākumus:    1. būvdarbu veikšana ēkas norobežojošajās konstrukcijās;    2. inženiersistēmu atjaunošana, pārbūve vai izveide;    3. jauna boilera iegāde un uzstādīšana;    4. mikroģenerācijas siltumenerģijas vai elektroenerģijas ražošanas tehnoloģisko iekārtu iegāde un uzstādīšana, lai nodrošinātu siltumenerģijas vai elektroenerģijas ražošanu no atjaunojamiem energoresursiem un siltuma vai elektroenerģijas piegādi tikai mājsaimniecības vajadzībām. 5. Altum dzīvojamai ēkai ir veikusi energoefektivitātes novērtējuma atbilstību, kas apliecina, ka tiks:    1. paaugstināta ēkas enerģijas patēriņa klasifikācija;    2. samazināts ēkas siltumenerģijas patēriņš apkurei vismaz 20 % apmērā.   Altum nodrošinās ēku energoefektivitātes uzlabošanas novērtējuma izstrādi, izmantojot Eiropas Investīciju bankas Horizon2020 programmas ELENA finansējumu.  **Atbalsta sniegšanas veids**  Ieviešot privātmāju energoefektivitātes uzlabošanas atbalsta programmu, aizdevumi tiks izdoti no kredītiestāžu finanšu līdzekļiem, garantējot tos ar jauna finanšu instrumenta – portfeļgarantijas – palīdzību. Privātmāju īpašniekiem tiks piešķirti aizdevumi, lai segtu ēkas energoefektivitātes uzlabošanas izmaksas. Portfeļgarantijas nodrošinās aizdevumus privātmāju energoefektivitātes paaugstināšanai visā Latvijas teritorijā. Portfeļgarantijas instruments ļaus programmu ieviest efektīvi, samazinot nepieciešamā finansējuma apmēru, ātrāk izskatot aizdevumu pieteikumus, un mazinot riskus Altum.  Portfeļgarantijas finanšu instrumentā tiks izsniegta Altum garantija par kredītiestādes sniegta aizdevuma daļu. Saistību nepildīšanas gadījumā garantija sedz noteiktu daļu (garantijas apmērā) no kredītiestādes zaudējumiem par neatmaksāto aizdevuma daļu. Portfeļgarantijas finanšu instrumentā aizdevumus piešķirs kredītiestādes, kuras izvēlētas ievērojot projektā ietvertos nosacījumus. Kad kredītiestāde ir noslēgusi sadarbības līgumu ar Altum, tā veido jaunu aizdevumu portfeli (turpmāk – aizdevumu portfelis), kurā iekļauj atbilstoši noteikumiem izsniegtus aizdevumus.  Portfeļgarantiju finanšu instrumentā ir noteikta kredītiestādes aizdevumu portfeļa maksimālā zaudējumu summa, kuru sedz portfeļgarantija (valsts budžeta finansējums) – ierobežotā garantijas summa (*guarantee cap amount*). Garantiju portfeļa daļu, kuru sedz portfeļgarantija, izsaka procentos kā ierobežoto garantijas likmi (guarantee cap rate). Attiecīgi ierobežoto garantijas summu aprēķina kā kredītiestādes aizdevumu portfeļa (maksimāli izmaksātās summas), garantijas likmes un ierobežotās garantijas likmes reizinājumu.  Portfeļgarantijas finanšu instrumentā kredītiestāde izsniedz aizdevumu ar Altum garantiju šiem noteikumiem atbilstošiem aizdevumiem, neveicot katras garantijas individuālu saskaņošanu ar Altum, bet saskaņā ar savstarpējo līgumu informējot Altum par piešķirtajām garantijām, kas nodrošina ātru aizdevumu pieejamību klientiem. Altum sniedz konsultācijas un veic izlases pārbaudi, funkcionalitātes ietvaros izmantojot Kredītu reģistrā un citās publiskās informācijas sistēmās pieejamo informāciju, kā arī pārbauda visus atbilstības nosacījumus pirms garantijas kompensācijas izmaksas.  **Ierobežotā garantijas likme**  Ierobežotā garantijas likme jeb maksimālais procentuālais zaudējumu slieksnis, noteikts līdz 20% no garantiju portfeļa, proti, tas ir maksimālais zaudējumu apmērs, par kuru Altum uzņemas risku. Ja zaudējumi pārsniedz ierobežotās garantijas likmi, tad šie ir kredītiestāžu zaudējumi. Likme noteikta, veicot kredītiestāžu aptauju, izvērtējot līdzšinējās programmas iespējamos zaudējumus. Katrai kredītiestādei piemērojamo likmi Altum noteiks, izvērtējot kredītiestādes pieteikumā norādīto pamatojumu un informāciju par kredītiestādes plānotā aizdevumu portfeļa risku novērtējumam, ņemot vērā vēsturiskos zaudējumus pielīdzināmiem portfeļiem un plānoto neatmaksāto zaudējumu atgūšanas likmi (*recovery rate*), kuru nosaka, pieņemot, ka atgūtās summas netiek atgrieztas Altum, bet jau sākotnēji līgumā tiek koriģēta garantijas/ierobežotā garantijas likme. Šādi iespējams nodrošināt, ka ierobežotā garantijas likme ir atbilstoša kredītiestādes faktiskajai/plānotajai kredītu politikai un publiskais finansējums tiek ieguldīts efektīvāk, proti, ja kredītiestādes izvēlas konservatīvāku kreditēšanas politiku, arī mazāka būs ierobežotās garantijas likme.  **Kredītiestāžu pieteikšanās**  Altum noteiks programmas īstenošanā iesaistītās kredītiestādes atklātas pieteikšanās ietvaros. Pieteikties programmas īstenošanai būs jebkurai kredītiestāde, kas ir tiesīga sniegt kreditēšanas pakalpojumus Latvijā.  Lai nodrošinātu, ka pieteikšanās ir atklāta, Altum pirms pieteikšanās izsludināšanas par nosacījumiem informēs Finanšu nozaru asociāciju, lai par nosacījumiem laicīgi būtu informēti visi tirgus dalībnieki un pirms pietikšanās izsludināšanas nosacījumi būtu skaidri un saprotami.  Pārredzamības nosacījumu Altum izpildīs, informējot Finanšu nozaru asociāciju un pieteikšanās dalībniekus par pieteikšanās nosacījumiem un pamatojumu Altum vērtējumam, lai dalībniekiem būtu skaidrs un saprotams pieteikšanās rezultāts. Savukārt nediskriminācijas nosacījumu Altum nodrošinās ar pieteikšanās nosacījumiem.  Pieteikšanās ietvaros plānots atlasīt vismaz 2 kredītiestādes (vai arī vairāk, ja būs pieteikušās). Līgumā ar kredītiestādēm Altum noteiks minimālo izsniedzamo aizdevumu kopsummu, kuru kredītiestādei būs jāsasniedz noteiktā termiņā.  Altum un kredītiestādes varēs vienoties par pieejamā finansējuma pārdali starp kredītiestādēm līguma īstenošanas laikā, ja kāda kredītiestāde izsniedz aizdevumus lielākā apjomā, bet citas mazākā. Šī nosacījuma mērķis ir izvairīties no situācijas, kad kredītiestādei ir pieejams finansējums, taču tā neizmanto programmas finansējumu un neveido jaunu aizdevumu portfeli. Altum un kredītiestāžu līgumā tiks noteikts, ka Altum un kredītiestādes var vienoties par aizdevuma portfeļa izveides termiņa pagarināšanu uz ilgāku termiņu vai vienoties par jaunu portfeļu veidošanu, ja mainās programmas ieviešanas nosacījumi. Šāda prakse ir arī citos portfeļgarantiju līgumos.  Pieejamā finansējuma ietvaros Altum var rīkot vairākas pieteikšanās, piemēram, ja piesakās mazāk kredītiestādes kā pieejams finansējums vai kredītiestādes veido aizdevumu portfeļus mazākos apjomos kā pieejams finansējums vai laika gaitā citas kredītiestādes izrāda vēlmi sadarboties.  Līgumā ar kredītiestādēm tiks arī noteikts kredītiestāžu pienākums aizdevumu portfeli veidot atbilstoši līdzšinējai kredītpolitikai, visas finansiālās priekšrocības nodot kredītu ņēmējiem, nodrošināt iespēju Altum veikt pārbaudes, kā arī kredītiestādes pienākumu sniegt atskaites par programmas īstenošanu.  **Kompensāciju izmaksas kārtība**  Kompensāciju izmaksas kārtību nosaka saskaņā ar civiltiesiskajiem līgumiem, kas noslēgti starp Altum un kredītiestādi. Altum garantijas kompensāciju izmaksās kredītiestādei brīdī, kad kredītiestāde konstatē gadījumu - 90 dienas kavēti maksājumi. Šādos gadījumos kredītiestāde varēs iesniegt Altum garantijas pieteikumu, Altum izvērtēs, vai darījums atbilst šī normatīvā regulējuma un līguma nosacījumiem un par atbilstošiem darījumiem, ievērojot ierobežoto garantijas summas limitu, izmaksās kompensāciju. Pēc garantijas izmaksas kredītiestāde veiks piedziņu atbilstoši kredītiestādes praksei līdzīgos darījumos (prasību cedēšana vai piedziņa vai cita kredītiestādes standarta prakse darbam ar parādniekiem) un noslēgtajam līgumam ar kredīta ņēmēju.  Kredītiestāžu pieteikšanās procesā Altum izvērtēs katras kredītiestādes vēsturiski atgūtās summas no neatmaksātajiem kredītiem, atbilstoši kurai noteiks arī plānoto no neatmaksātajiem kredītiem atgūto summu (*ex-ante recovery rate*). Atbilstoši šim rādītājam Altum un kredītiestādes līgumā tiks koriģēta garantijas likme/ierobežotā garantijas likme, tādēļ nebūs nepieciešama Altum un kredītiestāžu sadarbība piedziņas jautājumos t.i., turpmāka programmas finansējuma korekcija netiks veikta, pamatojoties uz kredītiestāžu faktisko atgūšanu no neatmaksātajiem kredītiem. Šāda prakse ir arī citos portfeļgarantiju līgumos, kuros ir liels skaits darījumu, piemēram, Eiropas Investīciju fonda Eiropas Savienības Nodarbinātības un sociālās inovācijas programmas jeb EIF EaSI garantijas, un ļauj efektīvāk kredītiestādēm veikt piedziņu, bet Altum izvairīties no administratīvajām darbībām, kuru rezultātā procesa izmaksas pārsniedz ieguvumus. Vienlaicīgi jānorāda, ka ierobežotā garantijas likme motivē kredītiestādes vērsties pret kredītu nemaksātājiem, taču piedāvātais modelis to ļauj nodrošināt izmaksu ziņā efektīvākā veidā.  **Valsts atbalsta nosacījumi**  Programma nebūs uzskatāma par valsts atbalstu kredītu ņēmējiem, jo sabiedrība “Altum” piešķir garantiju tikai tādiem kredītu ņēmējiem - fiziskām personām, kuru dzīvojamā mājā, kurā tiks veikti energoefektivitātes pasākumu, netiek veikta saimnieciskā darbība.  Valsts atbalsts nebūs arī kredītiestāžu līmenī, līdzīgi kā citos portfeļgarantiju instrumentos, jo finansiālās priekšrocības tiks nodotas aizdevumu saņēmējiem:  - līgumu ar Altum varēs slēgt ikviena kredītiestāde, kas vēlas kreditēt un atbilst līgumu slēgšanas (pieteikšanās) nosacījumiem;  - finansiālās priekšrocības kredītiestāde nodos kredītu ņēmējiem pieejamāka finanšu pakalpojuma veidā;  - kredītiestādei piemērojamo ierobežotās garantijas likmi Altum noteiks atbilstoši kredītiestādes sniegtajam pamatojumam - vēsturiskajiem un plānotajiem portfeļa datiem (salīdzināmu aizdevumu portfeļu zaudējumi, atgūtās summas u.c.), plānotai kredītpolitikai un citiem finansēšanas principiem;  - kredītiestāde uzņemsies risku katra darījuma līmenī;  - garantija tiks izmaksāta tikai atbilstoši faktiskajam aizdevuma pamatsummas atlikumam (netiks segtas citas kredītiestāžu izmaksas).  Ekonomiskās priekšrocības kredītiestāžu līmenī tiks izslēgtas, atlasot kredītiestādes atklātas, pārredzamas, nediskriminējošas pieteikšanās ietvaros (ar kredītiestādi Altum slēgs līgumu, ja tās būs atbilstošas pieteikšanās nosacījumiem). Līgumi tiks noslēgti ar vairākām kredītiestādēm, tādēļ kredītiestādes tāpat kā līdz šim savstarpēji konkurēs ar aizdevuma procentu likmi un citām pakalpojuma atšķirībām.  **Ekonomikas ministrijas un Altum sadarbība**  Ekonomikas ministrija ar Altum slēgs savstarpēju līgumu par sadarbību un programmas ieviešanas koordinēšanu - par portfeļgarantijas finansēšanu, ieviešanu, uzraudzību un savstarpēju informācijas apmaiņu.  Garantiju izsniegšanai un sabiedrības "Altum" pārvaldības maksas segšanai izmantos valsts energoefektivitātes fonda līdzekļus atbilstoši Energoefektivitātes likuma 7. panta piektās daļas pirmajā punktā noteiktajam un atbilstoši starp Ekonomikas ministriju un sabiedrību "Altum" noslēgtajam līgumam, kas ir sabiedrības "Altum" ilgtermiņa saistības pret Ekonomikas ministriju.  **Programmas ieviešanas maksa Altum**  Atbilstoši Attīstības finanšu institūcijas likuma 12. panta trešajai daļai Altum pirms programmas apstiprināšanas Ministru kabinetā novērtē programmas ietekmi, riskus un sagaidāmos zaudējumus, finansiālos rezultātus un programmas īstenošanas izmaksas. Portfeļgarantiju instrumentos ieviešanas maksu iespējams segt no programmas finansējuma un/vai kredīta ņēmēju maksājumiem. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, sabiedrība “Altum” |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Kredītiestādes, dzīvojamo ēku īpašnieki, būvkomersanti un Altum. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar Noteikumu projekts pozitīvi ietekmēs tautsaimniecību. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |
|  |  |  |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| **Rādītāji** | **2020.gads** | | Turpmākie trīs gadi (*euro*) | | | | |
| **2021** | | **2022** | | **2023** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru 2022. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi: | 404 555 | 0 | 404 555 | 0 | 404 555 | 0 | 0 |
| 1.1. valsts pamatbudžets | 404 555 | 0 | 404 555 | 0 | 404 555 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi: | 404 555 | 0 | 404 555 | 0 | 404 555 | 0 | 0 |
| 2.1. valsts pamatbudžets | 404 555 | 0 | 404 555 | 0 | 404 555 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme: | 0 | 0 | 0 | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Projektā programmas ieviešanai pieejamais finansējums plānots šādā apmērā:  59 250 euro 2020. gadā aptuveno 50 privātmāju finansēšanai un 296 250 euro 2021.gadā aptuveno 250 ēku finansēšanai, kopsummā 355 500 euro, kas paredzēti programmas īstenošanas zaudējumu (paredzamo un neparedzamo) segšanai un Altum pārvaldības maksas segšanai. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Noteikumu projekts šo jomu neskar. | | | | | | |
| 8. Cita informācija | Projektā programmas ieviešanai paredzēts izmantot valsts energoefektivitātes fonda finansējumu saskaņā ar Energoefektivitātes likuma 7.panta piektās daļas pirmo punktu. Valsts energoefektivitātes fonda finanšu avots ir Energoefektivitātes likuma 6.panta astotajā daļā minētās atbildīgās puses iemaksas un vismaz 90 procenti no minētā likuma 13.pantā noteiktās energoefektivitātes nodevas ieņēmumiem valsts budžetā.  Saskaņā ar Energoefektivitātes likuma Ekonomikas ministrija nodrošina minēto iemaksu un ieņēmumu no energoefektivitātes nodevām pārskaitīšanu valsts energoefektivitātes fondā Attīstības finanšu institūcijas rezerves kapitāla veidošanai vai energoefektivitātes valsts atbalsta programmu īstenošanai. Tādējādi programmai paredzētais finansējums tiks nodrošināts atbilstoši valsts energoefektivitātes fondā pieejamo finanšu līdzekļu apjomam konkrētajā gadā.  Likumā “Par valsts budžetu 2020.gadam” un likumā „Par vidēja termiņa budžeta ietvaru 2020., 2021. un 2022. gadam” Ekonomikas ministrijas budžeta apakšprogrammas 29.04.00 “Energoefektivitātes politikas ieviešana” ir paredzēts finansējums 404 555 euro apmēra (subsīdijas un dotācijas), kas atbilstoši faktiskajiem energoefektivitātes nodevas ieņēmumiem ir novirzāms energoefektivitātes fondam.  Papildus programmas īstenošanā kredītu garantiju un aizdevumu finanšu instrumentu nodrošināšanai paredzēts piesaistīt finansējumu 2 milj. euro apmērā no Altum rezerves kapitāla, kas izveidots no 2019.gada peļņas.  Noteikumu projekta ietekme uz valsts budžetu ir neitrāla, jo tas tiks īstenots Ekonomikas ministrijas budžeta apakšprogrammas 29.04.00 “Energoefektivitātes politikas ieviešana” paredzētā finansējuma un Altum rezerves kapitālā ietvaros. | | | | | | |

|  |  |  |
| --- | --- | --- |
|  |  |  |
| **IV. Tiesību akta projekta ietekme uz spēkā esošo tiesību normu sistēmu** | | | |
| Projekts šo jomu neskar. | | | |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši normatīvo aktu prasībām sabiedrības līdzdalība tiek nodrošināta, ievietojot noteikumu projektu Ekonomikas ministrijas tīmekļa vietnē sabiedriskajai apspriešanai. |
| 2. | Sabiedrības līdzdalība projekta izstrādē | Noteikumu projekts 2020.gada 23.aprīlī tika ievietots sabiedrības apspriešanai:  1) Ekonomikas ministrijas tīmekļvietnē:  <https://em.gov.lv/lv/Ministrija/sabiedribas_lidzdaliba/diskusiju_dokumenti/>  2) Ministru kabineta tīmekļvietnē:  <https://www.mk.gov.lv/content/ministru-kabineta-diskusiju-dokumenti> |
| 3. | Sabiedrības līdzdalības rezultāti | Noteikumu projekts saskaņots ar Finanšu nozares asociāciju. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija, sabiedrība “Altum” |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde tiks nodrošināta sabiedrības “Altum” esošo funkciju ietvaros, nav nepieciešams izveidot jaunas institūcijas, likvidēt esošas institūcijas vai veikt reorganizāciju.  Noteikumu projekta izpilde tiks organizēta esošo cilvēkresursu ietvaros. |
| 3. | Cita informācija | Nav. |

Ekonomikas ministrs J.Vitenbergs

Vīza:

Valsts sekretāra p.i.,

Valsts sekretāra vietniece Z.Liepiņa

Valgača 67013298

1. Ekonomikas ministrija, Nacionālais enerģētikas un klimata plāns 2021.-2030. gadam, 98.lpp. Iegūts no: <https://www.em.gov.lv/lv/nozares_politika/nacionalais_energetikas_un_klimata_plans/>. [↑](#footnote-ref-1)
2. Ekonomikas ministrija, Nacionālais enerģētikas un klimata plāns 2021.-2030. gadam, 96.lpp. Iegūts no: <https://www.em.gov.lv/lv/nozares_politika/nacionalais_energetikas_un_klimata_plans/>. [↑](#footnote-ref-2)